FORBUDT 1: Denne gaten er kun tiltenkt Bybanen, men når ettermiddagsrushet nærmer seg svinger flere og flere biler inn i gaten. Foto: Bybanen

FORBUDT 2: Denne bilisten oppdager at han har kjørt feil - og tar en u-sving midt i bybanesporet. Foto: Bybanen

FORBUDT 3: Da de ansatte i Bybanen bestemte seg for å ta bilder av problemet, fanget de fem biler på ti minutter tidlig en ettermiddag. Foto: Bybanen

Etter at Bybanen kom til Bergen sommeren 2010, har bergenserne fått et helt nytt reisemønster gjennom sentrum. Veier er lagt om og biler har fått nye ruter for å gi plass til byens nye kollektivmiddel.

Men ikke alle bilister tar hensyn til ny skilting og kjøreforbud. Bybanens ansatte opplever at travle bilsjåfører stadig oftere kjører på skinnene for å slippe unna kø og rushtrafikk ved Bygarasjen.

- Det kan skape livsfarlige situasjoner, kanskje spesielt i fotgjengerfelt, sier Jens Kleppe, leder for trafikkseksjonen ved Bergen sentrum politistasjon.

– Tydelig at folk må rekke barnehagen

Thomas Potter er teknisk sjef i Bybanen AS, og har orkesterutsikt til ulovlighetene i Agnes Mowinckels gate. Her er det bare Bybanen som har lov å kjøre, men fra sitt kontor ut mot gaten ser Potter ofte biler som svinger inn.

– Det er godt skiltet at det er ulovlig, men likevel kjører folk rett inn her. Og jeg er overbevist om at de gjør det bevisst, for du ser at de kjører raskt for å komme seg gjennom så fort som mulig, sier han.

Ved å kjøre gjennom Bybane-gaten slipper bilistene unna lange køer og flere lyskryss ved Bygarasjen. Og etter hvert som ettermiddagsrushet nærmer seg, øker problemet.

– Det er ikke tilfeldig. Fra klokken 15 tar det seg kraftig opp, og det er tydelig at folk har dårlig tid, kanskje vil rekke barnehagen og slikt, og dermed tar denne snarveien.

Fem biler på ti minutter

Da han skulle dokumentere problemet en ettermiddag, fikk han fotografert fem biler i bybanesporet på knappe ti minutter.

– Noen gjør det nok fordi de bare kjører seg vill, men 80 prosent vet godt hva de gjør, sier Potter.

IKKE UVANLIG: Biler som kjører i Bybanen er et velkjent problem for bybanesjåfører, driftsselskap og politiet. Foto: Bybanen

Les også: Frykter ulykker med Bybanen

Sikkerhetssjef Trond Magne Målsnes i selskapet som driver og kjører Bybanen, Fjord1 Partner, kjenner problemet godt.

– Vi ser at mange kjører i sporet akkurat i dette området, og i Agnes Mowinckels gate har problemet økt i det siste. Dette kan være farlig både for bil og bilfører, sier han.

– VET HVA DE GJØR: – Det er tydelig at de må rekke barnehagen, sier teknisk sjef Thomas Potter i Bybanen AS om bilistene som sniker rett utenfor vinduet hans. Foto: NRK

VARSLER KONTROLLER: – Dette er uansvarlig, og bilistene er til stor fare for seg selv og andre, sier Jens A. Kleppe på Bergen sentrum politistasjon. Foto: Guro Valland / NRK

Det er flere steder på det nesten ti kilometer lange banestrekket at bilister sniker seg inn på skinnegangen for å komme raskere frem.

– Vi opplever for eksempel at biler legger seg inn rett bak Bybanen og kjører etter den et stykke. Dette er noe vi absolutt ikke ønsker, og er i dialog med politiet for å få bukt med problemet, sier Målsnes.

Politiet varsler kontroller

Og leder for trafikkseksjonen på Bergen sentrum politistasjon, Jens A. Kleppe, sier de følger med. Han frykter for sikkerheten til både Bybanen, bilistene og gående.

– Vi ser at noen kjører feil grunnet uvitenhet, men vi mistenker også at en del tar seg frem her for å spare tid i rushet. Det kan skape livsfarlige situasjoner, kanskje spesielt i fotgjengerfelt. Det er regulert med spesielle lys for Bybanen som bilistene ikke forstår, sier Kleppe.

Han varsler flere kontroller nå som problemet øker. Dem som blir tatt kan vente seg bøter på 4.200 kroner.

– Bildene Bybanen selv har tatt, tyder på at dette er et stort problem. Vi har hatt kontroller her før, og vi kommer igjen. Folk må vente seg flere kontroller i høst, lover Kleppe.

Kampanje

Camilla Lundberg Berntzen er kommunikasjonsrådgiver i det fylkeskommunale trafikkselskapet Skyss.

– At trafikanter kjører i Bybane-traseen er noe vi ser svært alvorlig på, og derfor har vi nå startet en trafikksikkerhetskampanje for å slutt på dette og andre problemer knyttet til Bybanen, sier hun.

Innholdet som skulle vises her støttes dessverre ikke lenger.